दिल्ली में महंगी होंगी डीजल कारें  
दिल्ली सरकार ने डीजल कारों पर लगने वाले रोड टैक्स में 25 फीसदी की बढ़ोतरी करने का फै़सला लिया है।
दिल्ली में डीजल कार खरीदने वालों के लिए एक बुरी खबर है। दिल्ली सरकार ने डीजल कारों पर लगने वाले रोड टैक्स में 25 फीसदी की बढ़ोतरी करने का फै़सला लिया है। सरकार के इस फै़सले को उपराज्यपाल ने भी अपनी हरी झंडी दे दी है।   दिल्ली सरकार की दलील है कि पर्यावरण को बचाने के लिए उसने यह कदम उठाया है। सरकार को भरोसा है कि टैक्स में बढ़ोतरी के बाद लोग डीजल कारें खरीदने से थोड़ा परहेज करेंगे। ऐसी उम्मीद जताई जा रही है कि अगले महीने से डीजल गाड़ियों पर बढ़े हुए टैक्स की दर लागू हो जाएगी। दिल्ली में फिलहाल छह लाख रुपये तक की डीजल कार पर चार फीसदी टैक्स था जोकि अब बढ़कर पांच फीसदी हो जाएगा। इसी तरह से दस लाख तक की गाड़ी पर टैक्स सात प्रतिशत से बढ़ कर 8.75 फीसदी हो जाएगा और दस लाख से ऊपर की गाड़ियों पर दिल्ली वासियों को अब साढ़े बारह फीसदी रोड़ टैक्स चुकाना होगा।